# OBČINA TRZIN

**Župan Anton Peršak**

Številka: 30-3/2014

Datum: 27.05.2014

**Občinski svet**

**Občine Trzin**

## Zadeva: PREDLOG LOKALNEGA RAZVOJNEGA PROGRAMA OBČINE TRZIN ZA OBDOBJE 2014 do 2020 – druga obravnava

**Namen:** Sprejem Lokalnega razvojnega programa za obdobje 2014 do 2020

Pravna podlaga: Zakon o lokalni samoupravi (Uradni list RS št. 94/07 – uradno prečiščeno besedilo 2, 87/08 odl. US, 79/09, 51/10, 84/10 – odl. US in 40/12 - ZUJF), 18.čl. Statuta Občine Trzin (Uradni vestnik OT št. 2/06 – uradno prečiščeno besedilo 1 in 8/06) in 33. čl. Poslovnika o delu občinskega sveta Občine Trzin (Uradni vestnik OT, št. 3/99, 10/00 in 5/04)

**Predlagatelj in poročevalec na seji:** župan g. Anton Peršak.

**Obrazložitev predloga:**

Občinski svet Občine Trzin je na 29. redni seji 16. aprila 2014 obravnaval in sprejel predlog Lokalnega razvojnega programa Občine Trzin za obdobje 2014 do 2020 in ocenil predlog kot ustrezno izhodišče za javno razpravo in pripravo predloga za drugo obravnavo. V skladu s tem sklepom je predlagatelj sprejel sklep o javni razpravi in omogočil vsem občanom vpogled v gradivo in jih pozval k dodatnim predlogom ter pripombam, kar je bilo objavljeno tako v Uradnem vestniku Občine Trzin kakor tudi na spletni strani občine. V okviru javne razprave sta bili organizirani tudi dve javni obravnavi za zainteresirano javnost: prvič za predstavnike društev in drugih organizacij in drugič predvsem za člane posvetovalnega odbora župana za območje OIC Trzin in člane Sveta uporabnikov javnih dobrin. Res je, da je bila udeležba v obeh primerih dokaj pičla, vendar je nekaj upoštevanja vrednih predlogov bilo kljub vsemu podanih in jih predlagatelj tudi ustrezno vključuje v besedilo predloga, pripravljeno za drugo obravnavo in sprejem na seji občinskega sveta. Poleg tega predlagatelj upošteva tudi mnenja in predloge, ki izhajajo iz razprav v okviru občinske uprave. Gre predvsem za mnenje, da je smiselno še nekoliko dopolniti Analizo stanja v 1. poglavju predloga in za naslednje predloge:

* da se v razvojni program vključi tudi odločitev, da Občina Trzin skupaj s še petimi občinami z območja severno in severovzhodno od Ljubljane ustanovi Lokalno akcijsko skupino (LAS), ki omogoča oblikovanje in pridobivanje sredstev za programe s področja razvoja podeželja, samooskrbe ipd.,
* da se v predlog vključi besedilo, ki bo nadomestilo že pretečeni Stanovanjski program Občine Trzin,
* da predlog predvidi tudi ustanovitev Podjetniškega sveta mladih oziroma mladinskega podjetniškega sveta, katerega namen bi bili zlasti vzgoja, izobraževanje in animacija za podjetništvo oziroma širjenje podjetniške kulture med mladimi,
* da predlog predvidi tudi popis in ustrezno obravnavo trzinske tehnološke dediščine,
* da predlog predvidi tudi obravnavo možnosti za umestitev in izgradnjo pokopališča ob farni cerkvi in
* da predlog predvidi tudi pomoč in udeležbo občine pri izvedbi komasacije kmetijskih zemljišč na območju kmetijskih zemljišč v jugovzhodnem delu občine (Pregrete, Cerkovnice, Hrastnice, Blatnice), na katerem trenutno v največji meri kot najemnik kmetuje »Agroemona«, vendar je stanje, kar zadeva posest zemljišč, preglednost meja in tudi lastništvo posameznih zemljišč (tudi lastništvo občine) ipd. tudi po izpeljanih postopkih denacionalizacije izrazito neurejeno in nepregledno.

Izhodišča in cilji predloga Lokalnega razvojnega programa Občine Trzin za obdobje 2014 do 2020 za nikogar niso bila sporna in ravno tako tudi ne že določeni ključni projekti, navedeni v predlogu, ki je bil pripravljen za prvo obravnavo. Zato v vseh teh pogledih predlog ob upoštevanju že omenjenih dopolnitev ostaja enak in zavezan istim ciljem.

V skladu s povedanim prilagamo tudi posebno obrazložitev predloga, da Občina Trzin soustanovi LAS za območje šestih občin in zapisnik sestanka županov teh šestih občin, na katerem je bilo dogovorjeno, da je smotrno ustanoviti LAS tudi na tem območju in se vključiti v LAS. To gradivo oziroma predlog bo občinski svet obravnaval kot posebno podtočko na začetku obravnave predloga Lokalnega razvojnega programa in tudi posebej glasoval o predlaganem sklepu, tako da bo potem mogoče sprejeti besedilo predloga Lokalnega razvojnega programa v predloženi obliki in vsebini.

Dodatna obrazložitev predloga o pristopu k pobudi za ustanovitev LAS:

ZADEVA: Sklep o pristopu k pobudi za ustanovitev Lokalne akcijske skupine, ki se bo izvajala v okviru EU Programa razvoja podeželja Republike Slovenije za obdobje 2014-2020

**NAMEN: Obravnava in sprejem sklepa**

**DODATNA PRAVNA PODLAGA:**

* **Uredba evropskega parlamenta in sveta o podpori za razvoj podeželja iz Evropskega kmetijskega sklada za razvoj podeželja (EKSRP)**
* **Program razvoja podeželja Republike Slovenije za obdobje 2014-2020 (prvi predlog), točka 8.2.13 (Ministrstvo za kmetijstvo in okolje RS)**
* **Neformalni osnutek Partnerskega sporazuma med Slovenijo in Evropsko komisijo za obdobje 2014-2020 (delovna verzija 28. februar 2014, poglavje 3.1.1.**

**PREDLAGATELJ: - župan Tone Peršak**

**POROČEVALEC: - g. Roman Medved, Regionalna razvojna agencija Ljubljanske urbane regije**

OBRAZLOŽITEV:

V programskem obdobju 2007-2013 je ukrepe LEADER iz naslova PRP 2007–2013 izvajalo 33 lokalnih akcijskih skupin (v nadaljnjem besedilu: LAS), ki jih je organ upravljanja na Ministrstvu za kmetijstvo in okolje potrdil v letih 2008 in 2009. LAS-i so izvajali različne projekte, ki so jih izbrali po pristopu od spodaj navzgor in so prispevali k uresničevanju lokalnih razvojnih potreb. Ustanovitev LAS bo omogočala dodatno vključitev območja v druge programe EU in pridobivanje EU sredstev za razvojne projekte na področju podeželja in regionalnega razvoja.

LEADER je orodje za celovit lokalni razvoj po pristopu od spodaj navzgor. V programskem obdobju 2007–2013se je LEADER izvajal kot posebna metodološka os programa razvoja podeželja, ki je bila razdeljena na več ukrepov. V programskem obdobju 2014–2020 pa je to poseben ukrep programa razvoja podeželja, razdeljen na več aktivnosti, ki odražajo obvezne elemente »lokalnega razvoja, ki ga vodi skupnost« iz skupnega strateškega okvira skladov EU (ang. »Community Led Local Development« - okrajšava: CLLD). Te aktivnosti, opredeljene v 31. členu Uredbe SSO/2013/EU, so:

* pripravljalna podpora, ki zajema krepitev zmogljivosti, usposabljanja, mreženja in drugih aktivnosti z namenom priprave lokalne razvojne strategije,
* izvajanje aktivnosti v okviru lokalne razvojne strategije,
* projekti sodelovanja,
* tekoči stroški, povezani z izvajanjem aktivnosti v okviru lokalne razvojne strategije in z animacijo za izvajanje teh aktivnosti.

Odločanje o razvoju je domena lokalnih partnerstev, lokalnih akcijskih skupin (v nadaljnjem besedilu: LAS), ki na podlagi poznavanja razvojnih problemov in možnosti ter priložnosti svojega območja, pripravijo celovito lokalno razvojno strategijo (v nadaljnjem besedilu: LRS), ki je strateški dokument za razvojne intervencije. S tem se ne spodbudi le večjo vključenost lokalnega prebivalstva v razvojno odločanje, ampak tudi participacijo zasebnih finančnih sredstev v razvojne projekte. LEADER omogoča nekonvencionalno reševanje razvojnih problemov, usklajeno intervencijo različnih virov financiranja in fleksibilnost pri doseganju razvojnih ciljev ter s takšnim pristopom odpira možnosti za vznik inovacij, zlasti socialnih, tudi na podeželju.

Ključna načela, ki morajo biti upoštevana pri načrtovanju LRS v obdobju 2014–2020, so:

* koncentracija oziroma tematsko osredotočenje sredstev;
* jasno opredeljena prednostna področja vlaganj, ki morajo izhajati iz kakovostne analize stanja in SWOT analize družbeno-ekonomskega položaja na lokalnih območjih, upoštevati lokalne vire in slediti ključnim strateškim usmeritvam PRP 2014–2020, prednostnim nalogam politike razvoja podeželja EU in tematskim ciljem iz SSO okvira;
* naravnanost v doseganje jasnih rezultatov, ki morajo izkazovati trajnost tudi po izteku podpor;
* uravnoteženost med zasebnimi in javnimi interesi ter
* odgovornost in transparentnost v vseh fazah skupnega sprejemanja odločitev o razvoju določenega lokalnega območja, prav tako pa tudi v postopkih spremljanja in vrednotenja ter poročanja o rezultatih.

V Osrednjeslovenski regiji v programskem obdobju 2007-2013 šest občin (Mengeš, Medvode, Domžale, Komenda, Trzin in Vodice) ni bilo vključenih v izvajanje programa LEADER - EU Program razvoja podeželja. Program se bo izvajal in sofinanciral iz Evropskega kmetijskega sklada za razvoj podeželja (EKSRP) tudi v obdobju 2014-2020. Območje teh občin predstavlja zaokroženo celoto in je geografsko ter funkcionalno povezano. Območje ima 71.376 prebivalcev, status mesta imajo naselja Domžale, Medvode in Mengeš s skupno 21.794 prebivalcev, kar pomeni da je območje pretežno podeželsko, saj na podeželju živi 2/3 vseh prebivalcev območja. Naselje z več kot 10.000 prebivalci je mesto Domžale, ki po pravilih LEADER ne more biti vključeno v izvajanje programa.

Navedeno območje v celoti izpolnjuje pogoje za pridobitev sredstev LEADER za namene pripravljalne podpore, izvajanje aktivnosti LAS, dejavnosti sodelovanja in tekočih stroškov in animacije, kot so navedeni v Programu razvoja podeželja za obdobje 2014-2020 v točki 8.2.13.

Ustanovitev novih Lokalnih akcijskih skupin je dovoljena s Partnerskim sporazumom, ki predvideva: »Strategije lokalnega razvoja bodo lahko pripravili obstoječi LAS, LAS-om pa dajemo tudi možnost, da se preoblikujejo, združijo **ali na novo oblikujejo (pomembno zlasti za tista območja, kjer se pristop LEADER še ni izvajal**).

**Opis delovanja in možne organizacijske strukture LAS:**

Lokalno akcijsko skupino sestavljajo in ustanovijo člani, ki so lahko:

* Javni sektor: občine, šole, javni zavodi in drugi predstavniki javnega sektorja.
* Nevladne organizacije (različna društva in prostovoljne organizacije – turistična društva, kmečka društva,..).
* Ekonomski sektor (podjetja, podjetniki in kmetje, ki imajo interes izvajanja projektov na področju razvoja podeželja).

Način organiziranja LAS:

Organizacijsko obliko, način delovanja in postopke ustanovitve LAS, bo verjetno predpisalo Ministrstvo za kmetijstvo in okolje s posebno uredbo.

LAS, ki so delovali v obdobju 2007-2013 so običajno ustanovili ustanovni člani s Pogodbo o ustanovitvi in delovanju, ki je določala:

* Članstvo, ime, sedež, cilje delovanja
* Organe odločanja in upravljanja, kot so:
	+ **Skupščina LAS** – sestavljajo je vsi člani LAS, potrjuje strategijo razvoja in letne programe dela, poročila in imenuje ter razrešuje upravni odbor, predsednika in upravljavca.
	+ **Upravni odbor LAS** – odloča o operativnih zadevah poslovanja, upravlja s sredstvi LAS, izbira in potrjuje projekte, nadzira delo upravljavca
	+ **Predsednik LAS** – predstavlja LAS
	+ **Upravljavec LAS** – vodi administrativno in finančno poslovanja LAS, izvaja promocijo LAS, nudi strokovno pomoč pri pripravi projektov, spremlja izvajanje projektov. Svoje naloge opravlja na osnovi posebej sklenjene pogodbe z LAS, ki določa naloge in pristojnosti.

FINANČNE POSLEDICE:

Finančne posledice za občino v tej fazi še ni mogoče dokončno določiti. Ministrstvo za kmetijstvo in okolje pripravlja Uredbo o izvajanju Programa razvoja podeželja za obdobje 2014-20120, s katero bo določilo kriterije za določanje pravic porabe finančnih sredstev Lokalnim akcijskim skupinam v obdobju 2014-2020. Osnutek Uredbe bo verjetno predstavljen v drugi polovici maja 2014.

LAS bodo opravljale naloge v skladu z Uredbo (EU) 1303/2013. V strategiji lokalnega razvoja zastavljene cilje, ki bodo podprti iz naslova EKSRP bodo LAS-i uresničevali preko naslednjih podukrepov:

1. **Pripravljalna podpora**, ki bo namenjena za aktivnosti povezane z izdelavo strategij lokalnega razvoja. Lokalno razvojno strategijo potrdi Ministrstvo za kmetijstvo in okolje RS in je pogoj za pridobitev EU sredstev.

Podpora se dodeli v letu 2014 in znaša max. 25.000,00 EUR (85%) za LAS. Lokalne skupnosti morajo zagotoviti preostanek sredstev v višini max. 4.411,00 EUR (Tabela 1)

|  |
| --- |
| **Tabela 1:Pripravljalna podpora LAS (ocena sredstev):** |
| OBČINA | ŠTEVILO prebivalcev | EU sredstva (EUR) (85%) | **lastna sredstva (EUR) (15%)** | SKUPAJ (EUR) |
|   |   |   |  |   |
| Mengeš | 7.402 | 3.094,79 | **546,14** | 3.640,93 |
| Medvode | 15.650 | 6.543,30 | **1.154,70** | 7.698,00 |
| Domžale | 22.613 | 9.454,54 | **1.668,45** | 11.122,99 |
| Komenda | 5.607 | 2.344,30 | **413,70** | 2.758,00 |
| Trzin | 3.841 | 1.605,93 | **283,40** | 1.889,33 |
| Vodice  | 4.681 | 1.957,14 | **345,38** | 2.302,51 |
| **SKUPAJ** | **59.794** | 25.000,00 | **4.411,76** | 29.411,76 |

1. **Podpora za izvedbo aktivnosti znotraj lokalnega razvoja**, ki ga vodi skupnost in bo namenjena za izvedbo projektov, ki jih bo lokalna skupnost prepoznala kot pomembne za razvoj lokalnega okolja. Priprava in izvedba aktivnosti sodelovanja akcijskih skupin, ki omogoča prenos znanja in idej, zagotavljanje potenciala za doseganje projektnega cilja, usklajeno in hkratno uresničevanje širše pomembnih razvojnih pobud in doseganje sinergijskih učinkov razvoja na širšem podeželskem območju.

Kriteriji za dodelitev sredstev bodo verjetno naslednji:

* 1. Število prebivalcev na območju LAS;
	2. Indeks razvojne ogroženosti regije;
	3. Površina območja LAS;

Izvajanje projektov bo sofinancirano v višini 85%, izvajalci projektov morajo zagotoviti lastna sredstev v višini 15%.

Okvirni izračun razpoložljivih finančnih sredstev (Tabela 2) za obdobje 2014-2020 je pripravljen na podlagi dostopnih podatkov in kriterijev za obdobje 2007-2013. Vrednosti so informativne in se bodo spreminjale v skladu s sprejeto Uredbo.

**Tabela 2: Razdelitev EU sredstev LEADER po občinah - ocena**

|  |  |  |  |  |
| --- | --- | --- | --- | --- |
| OBČINA | ŠTEVILO prebivalcev | POVRŠINA km2 | **EU sredstva 2014-2020 (EUR)** | **EU sredstva (EUR) letno** |
| Mengeš | 7.402 | 22 | **166.545** | **23.792** |
| Medvode | 15.650 | 78 | **352.125** | **50.304** |
| Domžale | 22.613 | 72 | **508.793** | **72.685** |
| Komenda | 5.607 | 24 | **126.158** | **18.023** |
| Trzin | 3.841 | 9 | **86.423** | **12.346** |
| Vodice  | 4.681 | 31 | **105.323** | **15.046** |
| **SKUPAJ območje** | **59.794** | 236 | **1.345.365** | **192.195** |

1. **Podpora za tekoče stroške in animacijo,** ki bo namenjena za povrnitev stroškov delovanja in upravljanja LAS.

Upravljanje LAS izvaja upravljavec, ki ga določi LAS in z njim sklene pogodbo o opravljanju storitev. Stroški upravljanja obsegajo operativne stroške (plače, materialni stroški,..) in stroške za animacijo območja in podporo prijaviteljem. Stroški ne smejo presegati 25% skupnega zneska stroškov za izvajanje LAS v celotnem obdobju. Sofinanciranje s strani EU je v višini 85%, lokalne skupnosti morajo zagotoviti lasten delež v višini 15% (Tabela 3).

|  |
| --- |
| **Tabela 3: Upravljanje LAS - do 25% celotne vrednosti LAS sredstev – ocena stroškov** |
| OBČINA | ŠTEVILO prebivalcev | EU sredstva/leto (EUR)  | **Prispevek občine/leto (EUR)** | SKUPAJ/leto (EUR) |
|   |   |   |  |   |
| Mengeš | 7.402 | 5.948,04 | **892,21** | 6.840,24 |
| Medvode | 15.650 | 12.575,89 | **1.886,38** | 14.462,28 |
| Domžale (brez mesta Domžale) | 22.613 | 18.171,16 | **2.725,67** | 20.896,83 |
| Komenda | 5.607 | 4.505,63 | **675,84** | 5.181,47 |
| Trzin | 3.841 | 3.086,52 | **462,98** | 3.549,50 |
| Vodice  | 4.681 | 3.761,52 | **564,23** | 4.325,75 |
| **SKUPAJ** | **59.794** | 48.048,75 | **7.207,31** | 55.256,06 |

**ZAPISNIK:**

**Zadeva: Ustanovitev Lokalne akcijske skupine na območju občin Domžale, Komenda, Medvode, Mengeš, Trzin in Vodice – sestanek županov**

Čas: 18.4.2014 ob 08.30

Kraj: Mengeš, Občina Mengeš

* Prisotni:
	+ Tomaž Drolec – župan, občina Komenda
	+ Stanislav Žagar – župan, občina Medvode
	+ Franc Jerič – župan, občina Mengeš
	+ Tone Peršak – župan, občina Trzin
	+ Aco Franc Šuštar – župan, občina Vodice
	+ Andreja Pogačnik Jarc – podžupanja, občina Domžale
	+ Jože Vahtar – podžupan, občina Mengeš
	+ Marko Kocijan – občina Mengeš
	+ Lilijana Madjar - RRA LUR
	+ Matej Gojčič - RRA LUR
	+ Roman Medved - RRA LUR

Dnevni red:

1. Ustanovitev Lokalne akcijske skupine na območju občin Domžale, Komenda, Medvode, Mengeš, Trzin in Vodice
2. Razno

**Ad.1:**

S strani RRA LUR je predstavljen predlog projekta za ustanovitev Lokalne akcijske skupine, ki ga je pripravila RRA LUR na osnovi Programa razvoja podeželja RS za obdobje 2014-2020, pridobljenih informaciji s strani Ministrstva za kmetijstva in okolja ter na podlagi rezultatov že opravljenih razgovorov med RRA LUR in občinami v mesecu marcu in aprilu.

Povzetek diskusije:

S strani županov je podan pomislek o smislu ustanavljanje novega subjekta za potrebe črpanja evropskih sredstev glede na težave, ki jih imajo občine pri pripravi in črpanju sredstev na področju komunalne infrastrukture. Glede na izkušnje iz preteklih let in delovanja drugih LAS so bila dodeljena sredstva porabljena in s strani Ministrstva za kmetijstvo tudi izplačana.

Z oblikovanjem LAS se bodo ustvarile možnosti za financiranje projektov, ki jih občine že pripravljajo in načrtujejo.

* Samooskrba na občinski in regionalni ravni
* Urejanje urbanih vrtov
* Proizvodnja ekološke hrane in oskrba javnih ustanov (šole, vrtci) z lokalno pridelano hrano

Z ustanovitvijo LAS se odpira možnost dodatnega črpanja EU sredstev z prijavo projektov na druge EU programe (Evropsko teritorialno sodelovanje). RRA LUR bo občine obvestila o drugih možnostih za pridobivanje EU sredstev.

O pristopu in ustanovitvi LAS bodo odločali občinski sveti, saj zaradi finančnih obveznosti občin do predlaganega projekta župani ne morejo samostojno odločati o pristopu. Občinski sveti bodo imeli seje v maju, juniju in juliju. Sej občinskih svetov naj se udeleži predstavnik RRA LUR kot poročevalec.

**Ad 2:**

RRA LUR predstavi problem prenosa sredstev kohezije v 2014-2020 za 11 odobrenih okoljskih projektov, ter napove, da je na današnji dan objavljen javni poziv na katerem bo odločilno čas oddaje vloge na pošto (datum, ura, minuta).

Podan je predlog, da RRA LUR pripravi predlog, da se v Partnerski sporazum uvrsti gradnja lokalne infrastrukture kot prednostne naložbe v obdobju 2014-2020.

Sprejeti sklepi:

**Sklep 1**: Župani in predstavniki občin Domžale, Komenda, Medvode, Mengeš, Trzin in Vodice soglašajo s predlogom za ustanovitev nove Lokalne akcijske skupine na območju omenjenih občin.

**Sklep 2**: RRA LUR pripravi gradivo za seje občinskih svetov in ga do 5.5.2014 posreduje vsem občinam v obravnavo. V gradivo se v obrazložitev vključi še opis možnosti za kandidiranje na drugih razpisih EU za pridobitev investicijskih sredstev.

**Sklep 3**: Župani pooblaščajo RRA LUR za vodenje pripravljalnih aktivnosti za ustanovitev nove Lokalne akcijske skupine in za pripravo lokalne razvojne strategije.

**Sklep 3**: RRA pripravi obvestilo za javnost o sestanku županov, ki ga občine objavijo na svojih spletnih straneh in v lokalnih medijih.

Pripravil: Mag. Roman Medved

Ljubljana, 5.5.2014

**PREDLOG SKLEPA:**

Občinski svet Občine Trzin je na podlagi Zakona o lokalni samoupravi (Uradni list RS št. 94/07 – uradno prečiščeno besedilo 2, 87/08 odl. US, 79/09, 51/10, 84/10 – odl. US in 40/12 - ZUJF), 18.čl. Statuta Občine Trzin (Uradni vestnik OT št. 2/06 – uradno prečiščeno besedilo 1 in 8/06) in 33. čl. Poslovnika o delu občinskega sveta Občine Trzin (Uradni vestnik OT, št. 3/99, 10/00 in 5/04) na 30. redni seji, dne 11.06.2014 sprejel

**SKLEP**

1. Občina Trzin pristopa k pobudi za ustanovitev nove Lokalne akcijske skupine, ki se bo izvajala v okviru Programa razvoja podeželja Republike Slovenije za obdobje 2014-2020 – Ukrep LEADER, ki bo delno sofinanciran iz Evropskega kmetijskega sklada za razvoj podeželja (EKSRP) za obdobje 2014-2020.
2. Občinski svet Občine Trzin pooblašča Regionalno razvojno agencijo Ljubljanske urbane regije, Tehnološki park 19, 1000 Ljubljana, za vodenje pripravljalnih aktivnosti za ustanovitev nove Lokalne akcijske skupine in za pripravo njene lokalne razvojne strategije.

3. Ta sklep se objavi v Uradnem vestniku Občine Trzin in začne veljati osmi dan po objavi.

Številka: 30-3.1/2014

Datum: 11.06.2014 Župan

 Anton Peršak l.r.

**Predlog osnovnega sklepa**:

Občinski svet Občine Trzin je na podlagi Zakona o lokalni samoupravi (Uradni list RS št. 94/07 – uradno prečiščeno besedilo 2, 87/08 odl. US, 79/09, 51/10, 84/10 – odl. US in 40/12 - ZUJF), 18.čl. Statuta Občine Trzin (Uradni vestnik OT št. 2/06 – uradno prečiščeno besedilo 1 in 8/06) in 33. čl. Poslovnika o delu občinskega sveta Občine Trzin (Uradni vestnik OT, št. 3/99, 10/00 in 5/04) na 30. redni seji, dne 11.06.2014 sprejel

### SKLEP

Občinski svet Občine Trzin ocenjuje predlog Lokalnega razvojnega programa Občine Trzin za obdobje 2014 do 2020, predložen v drugo obravnavo, kot ustrezen in ga sprejme v predloženem besedilu.

Lokalni razvojni program Občine Trzin za obdobje 2014 do 2020 se objavi v Uradnem vestniku Občine Trzin in začne veljati osmi dan po objavi.

Številka: 30-3/2014

Datum: 11.06.2014 Župan

 Anton Peršak l.r.

**Besedilo predloga:**

Občinski svet Občine Trzin je na podlagi Zakona o lokalni samoupravi (Uradni list RS št. 94/07 – uradno prečiščeno besedilo 2, 87/08 odl. US, 79/09, 51/10, 84/10 – odl. US in 40/12 - ZUJF), 18.čl. Statuta Občine Trzin (Uradni vestnik OT št. 2/06 – uradno prečiščeno besedilo 1 in 8/06) in 33. čl. Poslovnika o delu občinskega sveta Občine Trzin (Uradni vestnik OT, št. 3/99, 10/00 in 5/04) na 30. redni seji, dne 11.06.2014 sprejel

**LOKALNI RAZVOJNI PROGRAM OBČINE TRZIN ZA OBDOBJE 2014 DO 2020**

V skladu z načeli trajnostnega razvoja, s težnjo po čim bolj učinkoviti rabi energije in čim višji stopnji rabe obnovljivih virov energije ter s težnjo po čim višji ravni energetske in prehranske samooskrbe v najširšem državnem in regionalnem okviru ter ob upoštevanju želje, da Občina Trzin ostane najrazvitejša občina v Sloveniji, kar po številnih pokazateljih trenutno je, in da zagotovi občanom možnosti za čim višjo kakovost življenja in pogoje za integracijo v dobro povezano skupnost, občinski svet Občine Trzin sprejema Lokalni razvojni program Občine Trzin za obdobje 2014 do 2020.

**1.**

**Analiza stanja – Swot analiza:**

|  |  |
| --- | --- |
| **Prednosti:** Že dosežena raven razvitosti, Pozitivna obrtniška in podjetniška tradicija, Nizka stopnja brezposelnosti, Visoko povprečje izobrazbe občanov, Visoko število občanov s kreativnimi poklici, Razmeroma visok kapitalski potencial, Razvitost javne infrastrukture, Utečeno sodelovanje s sosednjimi občinami,Racionalna strnjena pozidava občine,Dobro ohranjeno naravno okolje v večjem delu občine,Že izvedene izboljšave na področju URE in vključevanje OVE, Razmeroma visoka raven kakovosti bivanja, Uveljavljanje Trzina kot turistične destinacije na področju prireditvenega turizma itd.  | **Slabosti:** Trenutno na voljo malo takoj zazidljivih površin za proizvodne programe, Malodušje kot posledica finančne krize in razmer v državi, Politična nesoglasja v občini, Pomanjkanje površin za možno gradnjo pro= stornejših objektov, logistično zahtevnih ob= jektov ipd.,Neizkoriščenost gozdnega potenciala (skoraj 40% občine pokriva gozd),Neposredna povezava med stanovanjskim de= lom Trzina (Mlakami) in OIC Trzin še ni iz= vedena,V Občini Trzin še ni pokopališča.  |
| **Nevarnosti:** Občasne težnje, da se Trzin spremeni v predvsem spalno naselje oziroma konflikt interesov med različnimi skupinami prebivalcev občine,Možnost prevlade konservativizma glede raz= vojnih konceptov in zavračanja orientacije k nizko ogljični družbi in tehnološko zahtevnim programom,Zavračanje koncepta, da mora Občina Trzin vztrajati pri določeni stopnji razvojne avto= avtonomijeNadaljevanje gospodarske recesije | **Priložnosti:** Zelo dobre prometne povezave, Bližina glavnega mesta kot možnega trga in sedežev številnih potencialnih partnerjev, Navzočnost številnih možnih partnerjev za gospodarske subjekte (bank, tehnološko raz= vitih tujih podjetij itd.),Usposobljena delovna sila,Podjetniški duh v okolju,Predvidene izboljšave na področju javnega prometa,Razvoj turizma zlasti v povezavi s kulturo, gostinstvom in pogoji za rekreacijo, (občina) Projekti na področju URE in rabe OVE |

**2.**

**Cilji in načela – skladna z odločitvijo za koncept trajnostnega razvoja:**

**1. Ostati najrazvitejša občina v Sloveniji – zagotoviti pogoje za nadaljnji razvoj in doseči še višji Indeks razvitosti občine (2012 - 1,52, l. 2013/14 – 1,52):**

1.1. Še nadalje skrbeti za ustrezno strukturo gospodarstva v občini (ni umazanih, okolju škodljivih industrij, veliko je storitvenih dejavnosti, relativno veliko tehnološko zahtevnih obratov), zlasti s spodbujanjem tehnološko zahtevnih dejavnosti, ki ne ogrožajo okolja in narave, storitev ipd.,

1.2. Kolikor je v moči občine prispevati k ohranjanju delovnih mest v občini (v občini je še vedno skoraj 7.000 zaposlenih na približno 3.850 prebivalcev – daleč največ zaposlenih glede na število prebivalcev),

1.3. Še nadalje zagotavljati ustrezno podporno okolje za razvoj gospodarstva v občini, ki želi ostati in se še razvijati kot pomembno poslovno okolje,

1.4. Še bolj razviti politiko spodbud malemu gospodarstvu in zlasti inovativni dejavnosti ter tudi raziskavam,

1.5. Ohraniti in še stopnjevati visok standard, kar zadeva stanje na področju javne infrastrukture in še najti način za spodbujanje razvoj IKT storitev (širokopasovni internet),

1.6. Omogočiti in spodbujati nastanek in delovanje Centra kreativne ekonomije v občini,

1.7. v sodelovanju z RRA LUR in občinami Domžale, Komenda, Medvode, Mengeš in Vodice ustanoviti LAS za območje severno in severovzhodno od Ljubljane in izdelati oziroma naročiti Lokalno razvojno strategijo območja LAS.

**2. Dosledno vztrajati pri politiki varstva okolja in varstva ter ohranjanja narave:**

2.1. Potrebno je dopolniti Lokalni program varstva okolja in ga še bolj dosledno uresničevati,

2.2. Izdelati in sprejeti Lokalni program varstva narave in naravnih vrednot v občini in ga uresničevati, še posebej z vidika varovanja gozda, mokrišč, barja, rastišč ogroženih oziroma zaščitenih rastlin in živalskih vrst,

2.3. Preprečiti zaraščanje območja občine z invazivnimi tujerodnimi rastlinami in sanirati območja, kjer je do zaraščanja že prišlo,

2.4. Zagotoviti varstvo pred hrupom, zlasti v stanovanjskih delih naselja,

2.5. Preprečiti onesnaženje ozračja s prašnimi delci v občini.

**3. Postati energetsko učinkovita oziroma nizko ogljična občina s težnjo po čim višji ravni energetske samooskrbe, zlasti z uporabo obnovljivih virov energije (sončna energija, toplotne črpalke, kogeneracije idr.):**

3.1. Sprejem sprememb in dopolnil Lokalnega energetskega koncepta,

3.2. Pridobitev energetskih izkaznic vseh objektov v lasti Občine Trzin,

3.3. Uvedba energetskega knjigovodstva za vse objekte v javni lasti,

3.4. S prostorskimi akti spodbuditi gradnjo nizko energetskih objektov v občini,

3.5. S spodbudami pospešiti energetsko sanacijo stavb v lasti fizičnih oseb,

3.6. S spodbudami pospešiti vgradnjo naprav za izkoriščanje obnovljivih virov energije.

**4. Ohraniti in še razviti visoko raven socialne kohezije, integracije in kakovosti življenja v občini.**

4.1. Zagotoviti ustrezne oblike socialnih pomoči za družine in posameznike v stiski,

4.2. Še razviti sistem celovite oskrbe starejših v občini,

4.3. Spodbuditi razvoj socialnega podjetništva v občini,

4.4. Zagotoviti zadostno število neprofitnih stanovanj v občini,

4.5. Omogočiti še višjo raven dejavnosti društev in drugih nevladnih organizacij v občini,

4.6. Omogočiti in spodbuditi družabno življenje v občini, rekreacijo in kulturne dejavnosti občank in občanov in tako prispevati k integraciji oziroma povezovanju med generacijami in različnimi skupinami prebivalstva,

4.7. Izboljšati ponudbo osnovne zdravstvene oskrbe v občini,

4.8. Umestiti (OPN, OPPN) v prostor in zgraditi pokopališče v občini.

**3.**

**Ključni programi in ukrepi:**

**1. Omogočati in presegati doseženo raven spodbudnosti podpornega okolja za razvoj gospodarstva v občini (prostorske možnosti, promet, neposredne in posredne spodbude)**

1.1. S prostorsko izvedbenimi akti zagotoviti ustrezno strukturo gospodarstva v občini (onemogočiti umazane, okolju škodljive industrije, spodbuditi tehnološko zahtevne, okolju in naravi neškodljive proizvodne in storitvene dejavnosti, kreativne industrije, socialno podjetništvo, predelavo lesa, doseči čim višjo raven samooskrbe na področju energije in prehrane ipd.),

1.2. S predpisi in ukrepi prispevati k ohranjanju delovnih mest v občini in omogočati nova delovna mesta,

1.3. S predpisi in ukrepi (komunalna oprema) zagotoviti ustrezno podporno okolje za razvoj gospodarstva v občini, ki želi ostati in se še razvijati kot pomembno poslovno okolje (OPPN za območje CT 5/1 Brodišče – 2014 in za druga območja),

1.4. Še bolj razviti politiko spodbud malemu gospodarstvu in zlasti inovativni dejavnosti ter tudi raziskavam,

1.5. S predpisi in ukrepi ohraniti in še stopnjevati visok standard, kar zadeva stanje na področju javne infrastrukture in še najti način za spodbujanje razvoj IKT storitev (širokopasovni internet),

1.6. Omogočiti in spodbujati nastanek in delovanje Centra kreativne ekonomije v občini,

1.7. Spodbuditi ustanovitev ali ustanoviti Podjetniški svet mladih z namenom izobraževanja in vzgoje za podjetništvo, animacije za podjetništvo ter oblikovanja podjetniške kulture pri mladih,

1.8. Po možnosti spodbuditi oblikovanje raziskovalno – tehnološkega centra v OIC Trzin.

1.9. Vsaj na vsaki dve leti zagotoviti eno dodatno neprofitno najemno stanovanje v Trzinu in v celotnem obdobju eno, največ dve stanovanji, namenjeni za najem pod pogoji trga.

1.10. Pomoč in udeležbo občine pri izvedbi komasacije kmetijskih zemljišč na območju kmetijskih zemljišč v jugovzhodnem delu občine (Pregrete, Cerkovnice, Hrastnice, Blatnice), ki jih ima trenutno v največji meri v najemu »Agroemona«, vendar je stanje, kar zadeva posest zemljišč, preglednost meja in lastništvo zemljišč (tudi lastništvo občine) po končanih postopkih denacionalizacije neurejeno in nepregledno in

1.11. Izpeljati popis in ustrezno zavarovati trzinsko tehnološko dediščino.

**2. Skrb za okolje in naravo:**

2.1. Pripraviti predlog Sprememb in dopolnitev Lokalnega programa varstva okolja in izdelati akcijski načrt za uresničevanje varstva okolja in ga uresničevati (2014, 2015),

2.2. Izdelava in sprejem Lokalnega programa varstva narave in naravnih vrednot v občini in priprava akcijskega načrta za uresničevanje programa (2015),

2.3. Izdelava programa/akcijskega načrta preprečevanja zaraščanja območja občine z invazivnimi tujerodnimi rastlinami in zagotoviti izvajanje načrta (uprava, društva in druge NVO, 2014/15),

2.4. Pripraviti program varstva pred hrupom in akcijski načrt za izvajanje programa (2015, 2016),

2.5. Pripraviti in sprejeti program preprečevanja onesnaženja ozračja s prašnimi delci v občini in akcijski načrt za izvajanje programa (2016),

2.6. Zagotoviti monitoring izvajanja programov s področja varstva okolja in narave (od leta 2015 dalje),

2.7. Z izvedbenimi akti s področja urejanja prostora zagotoviti koristno rabo meteornih voda (zajemanje deževnice za namakanje, pranje avtomobilov in podobne namene).

**3. Učinkovita raba energije, čim višja raven samooskrbe z energijo iz obnovljivih virov – načelo samooskrbe – nizko ogljična občina:**

3.1. Priprava in sprejem Sprememb in dopolnitev Lokalnega energetskega koncepta (2014),

3.2. Pridobitev energetskih izkaznic za vse objekte v lasti Občine Trzin (2014, 2015),

3.3. Uvedba energetskega knjigovodstva za vse objekte v javni lasti (2014, 2015),

3.4. Sprejeti prostorsko izvedbene akte, ki bodo spodbujali gradnjo nizko energetskih objektov v občini tudi v zasebnem sektorju (2014, 2015, 2016, 2017…),

3.5. Sprejeti program spodbud, ki bodo pospeševale energetsko sanacijo stavb v lasti fizičnih oseb,

3.6. Sprejeti program spodbud, ki bodo pospeševale vgradnjo naprav za izkoriščanje obnovljivih virov energije v stanovanjske in poslovne objekte,

3.7. Dokončati energetsko sanacijo starega dela zgradbe Osnovne šole Trzin (zamenjava stavbnega pohištva, sanacija in zamenjava strehe, morebitna sanacija fasade (2014, 2015, 2016).

**4. Skrb za preprečevanje revščine, ohranjanje socialnega ravnotežja v občini ter ohranitev in izboljšanje ravni blagostanja v občini (vsaj glede javnega standarda) in povezovanja med generacijami ter različnimi interesnimi skupinami prebivalstva oziroma zaposlenih v Občini Trzin.**

4.1. Zagotavljanje ustreznih oblik socialnih pomoči za družine in posameznike v stiski,

4.2. Nadaljnji razvoj sistema celovite oskrbe in integracije starejših v občini,

4.3. S predpisi in praktičnimi ukrepi spodbuditi razvoj socialnega podjetništva v občini,

4.4. Z uresničevanjem Občinskega stanovanjskega programa zagotavljati zadostno število neprofitnih stanovanj v občini,

4.5. Omogočanje še višje ravni dejavnosti društev in drugih nevladnih organizacij v občini,

4.6. Omogočanje in spodbujanje družabnega življenja v občini, rekreacije in kulturnih dejavnosti občank in občanov,

4.7. Z ustreznim dogovorom z Zdravstvenim domom Domžale zagotoviti delovanje zobozdravstvene ambulante v Trzinu ali pridobiti koncesijo.

**4.**

**Potrebne naložbe in programi:**

**1. Optimizacija sistema vodooskrbe:**

1.1. Zagotavljanje neoporečne in dobre pitne vode v zadostnih količinah – Izgradnja novega cevovoda od črpališč do Trzina in vključitev dodatnih globokih vrtin (2014, 2015),

1.2. Postopna zamenjava vseh salonitnih cevovodov na območju občine (2014, 2015, 2016),

1.3. Redno spremljanje kakovosti pitne vode,

1.4. V primerih velikih porabnikov vode spodbujati ukrepe recikliranje tehnološke vode oziroma izvedbo lastnih vrtin za potrebe tehnoloških procesov.

**2. Nadgradnja in modernizacija skupne Centralne čistilne naprave**

**3. S sprejemom ustreznega izvedbenega prostorskega akta in vseh dodatnih potrebnih aktov omogočiti izgradnjo dodatnih poslovnih prostorov, proizvodnih obratov in drugih potrebnih objektov za nadaljnji gospodarski razvoj občine**

3.1. Sprejem OPPN in Programa opremljanja za območje CT 5/1 - Brodišče (2014),

3.2. Komasacija zemljišč na območju CT 5/1 – Brodišče in izgradnja komunalne opreme (2015, 2016, 2017, 2018).

**4. Zagotavljanje požarne varnosti in ustrezne ravni zaščite in reševanja za primere naravnih in drugih nesreč:**

4.1. Novo gasilsko vozilo, skladno s predpisi glede na status PGD Trzin (2014, 2015, 2016),

4.2. Nova zgradba za potreba PGD Trzin in celotne dejavnosti s področja zaščite in reševanja, vključno s pridobitvijo zemljišča, izgradnjo in opremo (2014, 2015, 2016, 2017).

**5. Objekti za področje kulturnih dejavnosti – Nov Kulturni dom**

5.1. Zagotoviti boljše tehnične in prostorske možnosti za gledališko in koncertno dejavnost,

5.2. Omogočiti večje število sedežev v dvorani,

5.3. Priprava predhodnih študij, izdelava investicijske in projektne dokumentacije ter izvedba del (2014, 2015, 2016, 2017).

**6. Objekti za šport in rekreacijo – Nogometno igrišče**

6.1. Pridobitev zemljišča (2014, 2015),

6.2. Izgradnja igrišča, vključno z izdelavo investicijske dokumentacije in projektov (2015, 2016, 2017),

6.3. Izgradnja športne dvorane, vključno s pripravo investicijske dokumentacije, projektov in izvedbo (2015, 2016, 2017, 2018, 2019).

**7. Prometna infrastruktura:**

7.1. Izgradnja parkirišča iz programa Sistem P & R (Parkiraj in se pelji) (2014, 2015),

7.2. Izgradnja pločnikov ob Mengeški cesti do meje z Občino Mengeš in obnova komunalne infrastrukture na tem območju (2014, 2015),

7.3. Obvoznica mimo starega dela Trzina - umestitev v prostor – Spremembe in dopolnitve OPN, priprava in sprejem OPPN za obvoznico, odkupi zemljišč, priprava investicijske in projektne dokumentacije in izvedba del (2014, 2015, 2016, 2017, 2018, 2019, 2020),

7.4. Obnove in prenove ulic, preplastitve, sanacija robnikov in pločnikov (2014, 2015, 2016, 2017, 2018),

7.5. Dokončna izgradnja nove vstopno - izstopne ceste OIC Trzin – Križišče na Dobravah v MOL in širitev dela cestišča v MOL, vključno s kolesarsko potjo (2014, 2015),

7.6. Dokončanje prenove Ljubljanske ceste v središču Trzina (2014),

7.7. Sprejem potrebne prostorsko – izvedbene rešitve, izdelava investicijske dokumentacije in projektov ter izvedba dodatnega vhod – izhoda v OIC Trzin s severovzhodne strani – »pri Grmeku« (2015, 2016, 2017, 2018, 2019, 2020).

**8. Objekti splošnega družbenega pomena – predvidoma parkovno pokopališče**, vključno z umestitvijo v prostor (Spremembe in dopolnitve OPN), pripravo in sprejemom OPPN za pokopališče, izdelavo investicijske in projektne dokumentacije ter izvedbo del (2014, 2015, 2016, 2017, 2018, 2019, 2020) ter predhodno proučiti tudi prostorske možnosti in družbeno ter ekonomsko sprejemljivost morebitnega pokopališča v neposredni bližini farne cerkve.

**5.**

**Zaključne usmeritve:**

Lokalni razvojni program Občine Trzin za obdobje 2014 do 2020 izhaja iz prepoznanih potreb in interesov občanov in občank, lastnikov podjetij in zaposlenih v občini ter Občine Trzin kot lokalne skupnosti, z zakonom in voljo prebivalstva pooblaščene in dolžne opravljati naloge lokalnega pomena v skladu s svojimi pristojnostmi. Za to, da bo Lokalni razvojni program lahko uspešno izvajan in v letih izvajanja še nadgrajen z novimi spoznanji, ki bodo upoštevala na novo nastale potrebe, interese in vizije, bo potrebno dosegati v občini zadostno raven soglasja glede razvojnih vprašanj in tudi zadostno raven sposobnosti za politično dogovarjanje in usklajevanje, kar ni vedno lahko in samo po sebi umevno.

Ključnega pomena je potemtakem nenehno ugotavljanje in upoštevanje interesov in potreb občanov in občank, gospodarskih subjektov, društev in drugih nevladnih organizacij, zaposlenih v občini in družbe v celoti, saj je Občina Trzin, četudi majhna, vendar trenutno najbolj razvita občina v Sloveniji, tudi pomemben dejavnik v širšem prostoru in za državo v celoti. Iskanje čim višje stopnje soglasja o vseh glavnih programih in investicijskih projektih je potemtakem ključna usmeritev tega Lokalnega razvojnega programa, ki nedvomno izhaja iz večkrat preverjenih potreb in interesov vseh že navedenih interesnih skupin v občini.

Številka: 30-3/2014

Datum: 11.06.2014 Župan

 Anton Peršak l.r.